PRITARTA

Panevėžio rajono savivaldybės tarybos

2017 m. birželio 22 d. sprendimu Nr. T-

**PANEVĖŽIO RAJONO VAIKŲ GLOBOS NAMŲ direktorĖS JŪRATĖS PAGOJIENĖS 2016 metų veiklos ataskaita**

**I. BENDROS ŽINIOS**

Įstaigos pristatymas.

Direktorė Jūratė Pagojienė, vadybinis darbo stažas – 26 metai, šioje įstaigoje – 8 metai. Internetinė svetainė [http://www.vgn.panevezys.lm.lt](http://www.vgn.panevezys.lm.lt/).Didžiausias leistinas pareigybių (etatų) skaičius –39,5.

Darbuotojai:

|  |  |  |  |
| --- | --- | --- | --- |
| Eil. Nr. | Pareigybės pavadinimas | Pareigybių sk.  2015-12-31 | Pareigybių sk.  2016-12-31 |
|  | **Bendras pareigybių skaičius** | **39,5** | **39,5** |
|  | **Tiesiogiai su vaikais dirbančių darbuotojų skaičius** | **31,0** | **29,4** |
| 1. | Socialinis pedagogas | 1 | 1 |
| 2. | Logopedas | 0,5 | 0,5 |
| 3. | Psichologas / psichologo asistentas | 0,5 | 0,5 |
| 4. | Neformaliojo ugdymo pedagogas | 1 | 1 |
| 5. | Socialinis darbuotojas | 9,5 | 9,5 (iš jų 1,6 etato darbui pagal GIMK programą) |
| 6. | Socialinio darbuotojo padėjėjas | 17 | 17 |
| 7. | Socialinių paslaugų įstaigų užimtumo specialistas | 1 | 1 |
| 8. | Slaugytojas | 0,5 | 0,5 |

1,6 socialinio darbuotojo pareigybės perkelta darbui pagal GIMK (globėjų ir įtėvių rengimo programa). Atestuoti socialiniai darbuotojai teiks globėjų ir įtėvių paieškos, rengimo, atrankos, konsultavimo ir pagalbos jiems teikimo paslaugas.

Vaikų globos namuose dirbo 42 darbuotojai. Visi socialinį darbą dirbantys darbuotojai (soc. pedagogai, soc. darbuotojai) turi reikalingą išsilavinimą, 4 socialiniai darbuotojai įgijo vyresniojo socialinio darbuotojo kvalifikacinę kategoriją. Bendruomenės slaugytoja yra įgijusi bendrosios slaugos praktikos licenciją.

Darbuotojai pagal galimybes kėlė kvalifikaciją: dalyvavo seminaruose, mokymuose pagal Lietuvos Respublikos socialinės apsaugos ir darbo ministerijos akredituotas programas. Visi socialiniai darbuotojai dalyvavo komandinės supervizijos procese.

Globotiniai:

|  |  |  |
| --- | --- | --- |
| Rodiklio pavadinimas | 2015 m. | 2016 m. |
| Globotinių skaičius metų pradžioje  Atvyko per metus, iš jų: | **45**  **6** | **39**  **19** |
|
| iš tėvų | 4 | 18 |
| iš globėjų |  | 1 |
| iš kitos globos įstaigos | 2 |  |
| Išvyko per metus, iš jų: | 12 | **12** |
| grąžinti į šeimą | 4 | 4 |
| išvyko pas globėjus |  | 1 |
| išvyko į kitą įstaigą |  | 1 |
| išvyko sulaukę pilnametystės | 8 | 6 |
| Globotinių skaičius metų pabaigoje | **39** | **46** |

Visiems globotiniams teikiamos socialinės globos paslaugos. Globos namuose gyveno 26 specialiųjų poreikių turintys vaikai. Reikalinga pagalba: 25 – spec. pedagogo, 25 – logopedo, 26 – soc. pedagogo, 16 – psichologo, 2 – judesio korekcijos pedagogo. 4 globotiniams nustatytas lengvas ar vidutinis neįgalumas (dėl intelekto sutrikimo).

**II. ĮSTAIGOS TIKSLAI, VEIKLA IR REZULTATAI**

Pagrindinis vaikų globos namų socialinių paslaugų tikslas – užtikrinti globojamam (rūpinamam) ir laikinai globos namuose apgyvendinamam vaikui globos (rūpybos), ugdymo (mokymo, lavinimo ir auklėjimo) socialines paslaugas, sudaryti kitas jam tinkamas sąlygas ir palaikyti aplinką, kurioje jis galėtų saugiai augti, vystytis ir tobulėti bei pasiruoštų savarankiškam gyvenimui šeimoje ir visuomenėje.

Uždaviniai: užtikrinti vaiko teisių ir teisėtų interesų apsaugą; sudaryti vaikui artimas šeimos aplinkai gyvenimo sąlygas, atitinkančias jo amžių, sveikatą ir brandą; užtikrinti vaikui globos (rūpybos), ugdymo, socialinių paslaugų kokybę; užtikrinti, kad vaikų globos įstaigoje pagal individualius vaiko poreikius būtų sudaromas ir įgyvendinamas individualus vaiko ugdymo ir socialinių paslaugų teikimo planas; rengti vaiką savarankiškam gyvenimui ir integracijai visuomenėje; bendradarbiauti su valstybės ir savivaldybių institucijomis bei įstaigomis sprendžiant socialinio darbo su vaiko tėvų šeima organizavimo, globėjų (rūpintojų) paieškos bei įvaikinimo klausimus, su vaiko tėvais bei kitais jo artimaisiais giminaičiais, siekiant atkurti ar palaikyti tarpusavio ryšius, sudarančius prielaidas vaikui grįžti į biologinę šeimą.

Įgyvendinant uždavinius socialinis darbas organizuojamas komandinio darbo sistemos pagrindu. Apgyvendinus vaiką aptarnaujančią komandą sudaro direktoriaus pavaduotojas socialiniam darbui, socialinis pedagogas, psichologas, socialinis darbuotojas, socialinio darbuotojo padėjėjas ir slaugytojas. Vaikai gyvena keturiose šeimynose pagal vaikų giminystės ryšius (broliai ir seserys neišskiriami, jei tai nežeidžia vaikų interesų). Kiekviena šeimyna turi atskirą įėjimą, patalpas, kuriose yra 3 gyvenamieji kambariai, darbo ir poilsio kambarys, valgomasis ir virtuvėlė. Yra internetinės prieigos, stacionarūs kompiuteriai. Sukomplektuota visa reikiama buitinė technika, yra reikiami baldai. Deja, esant dideliam vaikų skaičiui kambariuose gyvena po 4 ir daugiau vaikų. Kiekviena šeimyna turi savo teritorijos dalį, kurią prižiūri, tvarko. Kiekvienas globotinis turi numatytas pareigas tvarkant aplinką, gaminant maistą, planuojant šeimynos gyvenimą, patalpas.

Globotiniams teikiama įvairiapusiška kvalifikuota ir kokybiška pagalba. Įvertinami vaiko poreikiai, rengiamas individualus socialinės globos planas. Pagal įstaigos numatytą tvarką atliekamas vaiko poreikių įvertinimas, ISGP peržiūra. Tikslas – vaiko pažinimas, fizinės, psichinės, emocinės, socialinės vaiko raidos stebėjimas, pokyčiai, tolesnių veiksmų numatymas, paslaugų detalizavimas (socialinės, sveikatos priežiūros, ugdymo ir kt.). Naujai atvykusio vaiko poreikiams įvertinti numatoma 3 mėnesiai, kurių metu vertinama vaiko adaptacija globos namuose. Vaikai kartu dalyvauja planuojant ir aptariant šias priemones.

Dedamos maksimalios pastangos išlaikant vaiko ryšius su šeima arba juos atkuriant. Šeimynų soc. darbuotojai bendravo su vaikų biologinėmis šeimomis, ieškojo ir sudarė galimybes vaikams susitikti su tėvais, giminaičiais, artimaisiais globos namuose ir už jų ribų, plėtojo ir stiprino vaiko socialinį tinklą. Daug dirbama ruošiant vaikus globai ir įvaikinimui, laikinam svečiavimuisi. Kadangi 2016 m. nepavyko patekti į GIMK specialistams organizuotus mokymus, mokymai vyksta šiuo metu. GIMK darbuotojai vykdė globėjų paiešką. Sudaryta 12 sutarčių su globėjais dėl vaikų svečiavimosi. 7 mėn. kūdikiui surasti nuolatiniai globėjai, kurie artimiausiu metu ketina pradėti įvaikinimo procedūrą. 4 vaikai grąžinti į biologinę šeimą.

Vaikai dalyvavo įvairiuose renginiuose, projektuose. Aktyviai įsijungė į projektą „Sodinam“ ir akciją „Darom 2016“. Kartu su Krekenavos girininku Gringalių miške pasodino apie 2 000 berželių sodinukų ir surinko šiukšles visoje Gringalių miško pakelėje. Antri metai vykdomas gyvenimo būdo ugdymo projektas „Žalia stotelė“. Savo kiemo teritorijoje pasodinta vaiskrūmių, dekoratyvinių medelių. Dalyvavo antroje socialinėje akcijoje „ŽvejOK 2016“ prie Kupiškio marių. Vaikai ne tik žvejojo, klausėsi profesionalų patarimų, bet ir bendravo su kitų rajonų vaikų globos namų ugdytiniais.

Kartu su socialinių paslaugų įstaigų užimtumo specialistu vykdytas projektas „Pažink savo apylinkes“. Vaikai dviračiais apkeliavo Krekenavos, Surviliškio, Daniliškio, Kazokų apylinkes. Beržotos dendrologiniame parke ne tik susipažino su augalų įvairove, bet ir padėjo rinkti sausas šakas. Tokios išvykos – tai ne tik susipažinimas su apylinkėmis, bet ir judėjimas, ištvermės ugdymas, pagalba jaunesniam ir saugaus vairavimo įgūdžių ugdymas.

Didesnė vasaros dalis tradiciškai praleista vaikų vasaros poilsio stovykloje „Virvytė“ ir „Balsiai“. Stovyklų nauda vaikams neabejotina – lavinami bendravimo įgūdžiai, smagus laikas gryname ore, aktyvios pramogos bei edukacinės veiklos, nauji draugai bei neišdildomi įspūdžiai.

Gautas finansavimas tęstiniams projektams „Sveikata – tavo raktas į sėkmę 6“ (1 200 Eur) ir socializacijos projektui „Mano socialinė patirtis – aš kuriu savo asmeninę istoriją 3“ (300 Eur). Padedant rėmėjams projektai sėkmingai įgyvendinti. Organizuota poilsinė-edukacinė 4 dienų stovykla prie jūros Papėje, Latvijoje (dalyvavo 16 vaikų), dailės terapijos užsiėmimas (porceliano tapyba), socialinių įgūdžių mokymai „Veik“, užsiėmimų ciklas „Sveikai ir skaniai“, edukacinė programa „Baidarėmis Nevėžio upe“ kartu su projekto partneriais Krekenavos regioninio parko direkcija. Lankytasi Naisiuose, Kryžių kalne, Juozo Tumo-Vaižganto memorialiniame muziejuje Kaune, Kauno pilyje ir Kadagių slėnyje. Krašto pažinimas ne tik visapusiškai plečia vaikų akiratį, tačiau kartu skatina socialinį, kultūrinį bei pilietinį vaiko asmenybės augimą. Užsiėmimų ciklo „Pažinsi aplinką – apsaugosi save“ metu buvo siekiama formuoti pozityvaus elgesio įgūdžius. Vaikai buvo mokomi pasakyti „Ne“ neigiamo socialinio spaudimo atvejais.

Vaikų globos namų ugdytiniai ir Linkaučių pagrindinės mokyklos mokiniai dalyvavo bendrame vaikų vasaros užimtumo ir poilsio projekte „Auginkime Draugystės medį“. Vaikai aplankė IX fortą, Zoologijos sodą ir Pažaislio vienuolyną, rinko informaciją ir kūrė plakatus. Baigiamasis projekto renginys vyko vaikų globos namuose. Vaikai kūrė paveikslą „Draugystės medis“ ir šeimynose kepė draugystės pyragus, kuriais vaišino draugus.

Nuolat bendraujama ir bendradarbiaujama su Linkaučių pagrindine mokykla, Panevėžio „Šviesos“ specialiojo ugdymo centru, Šiaulių sanatorine mokykla, Kėdainių ir Panevėžio profesinio rengimo centrais, kuriose mokosi mūsų ugdytiniai. Bendraujama ir gaunama pagalba iš Panevėžio rajono PPT, VTAT. Bendraujama su Panevėžio miesto ir rajono policijos komisariato viešosios policijos pareigūnais, seniūnijų socialiniais darbuotojais.

Dalyvauta Išsipildymo akcijoje. 2015 m. Išsipildymo akcijos metu gauta 2 145,00 Eur parama. Už šias lėšas nupirkti ir sumontuoti 4 skirtingi lauko treniruokliai viso kūno raumenims lavinti.

2016 m. vaikų gyvenimo sąlygoms gerinti biudžeto ir rėmėjų lėšomis įsigyti baldai ir kitos priemonės kūdikiams ir mažamečiams vaikams apgyvendinti, miegamuosiuose kambariuose pakeisti langų roletai. Gauta 11 000 Eur automobiliui įsigyti. Sutvarkytas nuotekų vamzdynas po valgyklos patalpomis.

**III. PAGRINDINIAI FINANSINIAI RODIKLIAI**

Darbuotojų darbo užmokestis:

|  |  |
| --- | --- |
| Darbuotojų vidutinis mėnesinis 2016 m. bruto darbo užmokestis: | |
| Vadovų (direktorius, pavaduotojas socialiniam darbui) | 767,5 |
| Socialinių darbuotojų | 574,3 |
| Socialinio darbuotojo padėjėjų | 476,4 |
| Pedagoginį darbą dirbančių darbuotojų | 560,0 |
| Aptarnaujančio personalo | 420,2 |

Finansiniai rodikliai:

|  |  |  |
| --- | --- | --- |
| 5.1. | Savivaldybės biudžeto asignavimai: | 464,104 |
|  | Darbo užmokestis | 245 635 |
|  | Socialinio draudimo įmokos | 75 781 |
|  | Lėšos turtui įsigyti | 12 294 |
|  | Kitos lėšos | 130 394 |
| 5.2. | Projektų lėšos | 1500 |
|  | Savivaldybės programos ir projektai | 1500 |
|  | Valstybės ir kitų fondų projektai | - |
| 5.3. | Kitos lėšos | 73 182 |
|  | Pajamos už prekes ir paslaugas | 72 043 |
|  | Parama | 1339 |

Paslaugų ekonominis įvertinimas

|  |  |
| --- | --- |
| Rodiklis | 2016 metai |
| Vietų globos įstaigoje skaičius | 40 |
| Faktinis globotinių skaičius metų pradžioje | 39 |
| Faktinis globotinių skaičius metų pabaigoje | 46 |
| Faktinis 1 globotinio per mėn. išlaikymas | 972,0 |

**IV. VEIKLOS TOBULINIMO PERSPEKTYVOS**

Įstaigos veiklos kokybės įsivertinimas

Nedidelis globos namų vietų skaičius leidžia sukurti artimą šeimai namų aplinką, priartina įstaigos veiklą prie šeimynų modelio. Pakankamai stiprūs ryšiai su socialiniais partneriais. Vaiko gerovės užtikrinimas (materialinė bazė, sveikatos ugdymas, savarankiškumo ugdymas). Vykdant projektinę veiklą ugdytiniams sudaromos papildomos galimybės socialinių ir darbinių įgūdžių ugdymo kokybei gerinti. Darbuotojai moka susitelkti bendram tikslui.

Stipriosios įstaigos veiklos sritys:

Tobulintinos įstaigos veiklos sritys. Globėjų paieška. Nėra galimybių kambaryje apgyvendinti po 2 vaikus ir taip užtikrinti globos normų laikymosi. Neaiški globos namų perspektyva, darbo su laikinaisiais globėjais organizavimo galimybės ir sąlygos.

2016 m. vaikų globos namuose lankėsi Socialinių paslaugų priežiūros departamento specialistės, kurios vertino atitiktį globos normoms. Neatitikimai ištaisyti iš dalies. Planinius patikrinimus atliko Visuomenės sveikatos biuro specialistai (pažeidimų nenustatyta), gaisrinės saugos specialistai (pažeidimų nenustatyta).

Vadovaujantis globos namų pertvarkos dokumentais, iki 2020 m. nebegalės likti tokių globos namų. Galės būti tik bendruomeniniai globos namai (kai šeimyna gyvena atskirame name ar bute). Situacija rajone rodo, kad vaikų, likusių be tėvų globos, nemažėja. 2017 m. didelį dėmesį skirsime globėjų paieškai, jų rengimui. Ieškome sprendimų, kaip užtikrinti socialines paslaugas likusiems be tėvų globos vaikams, kaip pagerinti paslaugų kokybę ir išplėsti paslaugų kiekį.

Direktorė Jūratė Pagojienė

SUDERINTA

Socialinės paramos skyriaus vedėja

Aldona Pranciška Paškevičienė